Evropska izvajalska agencija za izobraževanje in kulturo je pristojna za razpise za zbiranje predlogov, razpise za zbiranje ponudb, upravljanje pogodb ter dodeljevanje proračunskih sredstev v skladu z letnimi delovnimi programi, ki jih sprejme Komisija. Na področju operativnega upravljanja je Komisija še vedno neposredno odgovorna za oblikovanje in vzdrževanje mreže partnerjev in prostovoljcev ter spletne platforme, pa tudi dejavnosti na področju komuniciranja in naknadnega ocenjevanja.

Cilj pobude Prostovoljci EU za humanitarno pomoč je prispevati h krepitvi zmogljivosti EU za zagotavljanje humanitarne pomoči glede na potrebe zaradi ohranjanja življenj, preprečevanja in lajšanja človeškega trpljenja in ohranjanja človekovega dostojanstva ter za krepitev zmogljivosti in odpornosti skupnosti v tretjih državah, ki so ranljive za učinke nesreč ali so jih prizadele nesreče, zlasti s pripravljenostjo na nesreče, zmanjševanjem tveganja zaradi nesreč ter s krepitvijo povezave med ukrepi pomoči, obnove in razvoja. Hkrati evropskim državljanom omogoča, da s sodelovanjem v humanitarnih ukrepih v teh državah izrazijo solidarnost z ljudmi v stiski.

Poročilo temelji na podatkih, ki so bili zbrani in analizirani v skladu z okvirom za spremljanje izvajanja ukrepov v okviru pobude. Ta okvir sta skupaj pripravili in se o njem dogovorili Komisija ter Evropska izvajalska agencija za izobraževanje in kulturo, ki je odgovorna za upravljanje večine operacij v okviru pobude.

Skladno s členom 214(5) Pogodbe o delovanju Evropske unije je EU leta 2014 začela izvajati pobudo Prostovoljci EU za humanitarno pomoč. To poročilo opisuje izvajanje pobude Prostovoljci EU za humanitarno pomoč v letu 2020. Pripravljeno je v skladu s členom 27(4) Uredbe (EU) št. 375/2014, ki določa, da Komisija Evropskemu parlamentu in Svetu predloži letna poročila, v katerih preuči napredek pri izvajanju navedene uredbe. Pretekla poročila za leta 2014, 2015, 2016, 2017, 2018 in 2019 so na voljo na spletu.

III.1 Napotitev

Na napotitev prostovoljcev EU za humanitarno pomoč na humanitarne projekte v državah zunaj EU je od marca 2020 močno vplival izbruh pandemije COVID-19. Ukrepi, ki so jih številne države sprejele, da bi omejile mobilnost državljanov in njihove socialne stike, so pomenili oviro rednemu izvajanju večine dejavnosti v teku in načrtovanih dejavnosti. V številnih primerih udeleženci niso mogli odpotovati iz domačega okolja ali pa so se soočali s težavami pri iskanju možnosti za potovanje, da bi se lahko iz kraja napotitve vrnili v matično državo.

Ob izbruhu pandemije je nekaterim organizacijam za svoje prostovoljce še uspelo organizirati potovanje iz kraja napotitve z rednimi leti, druge pa so se s svojimi napotenimi prostovoljci dogovorile, da ti ostanejo v državi gostiteljici in do možnosti za vrnitev v matično državo svoje delo opravljajo v kraju namestitve. Spet druge so se v dogovoru s svojimi prostovoljci odločile, naj prostovoljci ostanejo v državi napotitve, saj so bile razmere tam še varne in ugodne za izvajanje dejavnosti po načrtih.

Evropska izvajalska agencija za izobraževanje in kulturo je sodelujočim organizacijam zagotovila pomoč v obliki napotkov o finančnih in organizacijskih posledicah za dejavnosti v okviru pobude Prostovoljci EU za humanitarno pomoč ter razmere pozorno spremljala. Izjemoma so prostovoljci EU za humanitarno pomoč, ki so se vrnili v domovino, svoje dejavnosti smeli nadaljevati na daljavo iz matičnih držav.

Med 1. januarjem 2020 in 31. decembrom 2020 je bilo na projekte, financirane iz proračuna za leti 2018 in 2019, napotenih 105 prostovoljcev EU za humanitarno pomoč. V tem obdobju je bilo izvedenih tudi 23 pripravništev na sedežih organizacij v EU. Več informacij o vrstah projektov in vključenih organizacijah je na voljo na spletnem mestu: https://webgate.ec.europa.eu/echo/eu-aid-volunteers_en/ .

Od začetka pobude je bilo objavljenih 322 delovnih zadolžitev na področju spletnega prostovoljstva, od tega 117 v letu 2020. Najpogosteje zahtevane naloge so zajemale prevajanje, korekturo in podporo komunikacijskim dejavnostim.

Zaradi trajanja pandemije COVID-19 in njenih posledic pobude Prostovoljci EU za humanitarno pomoč ni bilo mogoče izvesti v skladu z zahtevami uredbe, prav tako pa tudi ne v razumnem časovnem okviru. Razpis za zbiranje predlogov za napotitve v letu 2020, objavljen v aprilu 2020, je bil zato odpovedan.

Zaradi pandemije COVID-19 je agencija izjemoma dovolila oddajo prošenj za podaljšanje projektov za obdobje, daljše od obdobja, predvidenega v razpisu, in sicer do največ 36 mesecev. Leta 2020 je tovrstno podaljšanje odobrila predvsem za projekte, financirane iz proračuna za leto 2018.

III.2 Tehnična pomoč in krepitev zmogljivosti

S projekti tehnične pomoči in krepitve zmogljivosti, podprtimi s financiranjem v okviru pobude Prostovoljci EU za humanitarno pomoč, se povečujejo zmogljivosti organizacij, ki nameravajo napotiti prostovoljce EU za humanitarno pomoč, zagotavlja pa se tudi, da organizacije izpolnjujejo standarde in upoštevajo postopke, določene v okviru pobude.